钦定古今图书集成/明伦汇编/官常典/第274卷 > 张起岩
## 钦定古今图书集成/明伦汇编/官常典/第274卷 > 张起岩

按《元史》本传，“起岩，字梦臣，其先章丘人，五季避地禹
城。高祖迪，以元帅右监军权济南府事，徙家济南。当
金之季，张荣据有章丘、邹平、济阳、长山、辛市、蒲台、新
城、淄州之地，岁丙戌，归于太祖，始终效忠节，迪与其
子福实先后羽翼之。福仕为济南路军民镇抚兵钤
辖，权府事，生东昌录事判官铎，铎生四川行省儒学”
副提举范，范生起岩。初，其母丘氏有娠，见长蛇数丈
入榻下，已忽不见，乃惊而诞。起岩幼从其父学，年弱
冠，以察举为福山县学教谕。值县官捕蝗，移摄县事。
久之，听断明允，其民相率曰：“若得张教谕为真县尹，
吾属何患焉。”政成，迁安丘。中延祐乙卯进士首选，除
同知登州事，特旨改集贤修撰，转国子博士，升国子
监丞，进翰林待制，兼国史院编修官。丁内艰，服除，选
为监察御史。中书参政杨廷玉以墨败，台臣奉旨就
庙堂逮之下吏，丞相倒剌沙疾其摧辱，同列悉诬台
臣罔上，欲寘之重辟。起岩以新除留台，抗章论曰：“台
臣按劾百官，论列朝政，职使然也。今以奉职获戾，风
纪解体，正直结舌，忠良寒心，殊非盛世事。且世皇建
台阁，广言路，维持治体。陛下即位诏旨，动法祖宗。今
台臣坐谴，公论杜塞，何谓法祖宗耶？”章三上不报。起
岩廷争愈急，帝感悟，事乃得释。犹皆坐罢，免还乡里。
迁中书右司员外郎，进左司郎中兼经筵官，拜太子
右赞善。丁外艰，服除，改燕王府司马，拜礼部尚书。文
宗亲郊，起岩充大礼使，导帝陟降，步武有节衣，前后
襜如陪位，百官望之如古图画中所睹，帝甚嘉之，赐
赉优渥，转参议中书省事。宁宗崩，燕南俄起大狱，有
妄男子上变，言部使者谋不轨，按问皆虚。法司谓《唐
律》，告叛者不反坐，起岩奋谓同列曰：“方今嗣君未立，
人情危疑，不亟诛此人以杜奸谋，虑妨大计。”趣有司
具狱，都人肃然，大事寻定。中书方列坐铨选，起岩荐
一士可用，丞相不悦，起岩即摄衣而起，丞相以为忤。
已，迁翰林侍讲学士、知制诰，兼修国史，修《三朝实录》，
加同知经筵事。御史台奏除浙西廉访使，不允。已而
擢陕西行台侍御史，将行，复留为侍讲学士。拜江南
行台侍御史，召入中台为侍御史，转燕南廉访使。搏
击豪强，不少容贷，贫民赖以吐气。滹沱河水为真定
害，起岩论封河神为侯爵，而移文贵之，复修其堤防，
瀹其湮郁，水患遂息。升江南行台御史中丞，拜翰林
学士承旨、知制诰兼修国史，知经筵事。右丞相别怯
里不花为台臣所纠去位。未几，再入相，讽词臣言台
章之非，起岩执不可，闻者壮之。俄拜御史中丞。论事
剀直，无所顾忌，与上官多不合。诏修辽、金、宋三史，复
命入翰林为承旨，充总裁官，积阶至荣禄大夫。起岩
熟于金源典故，宋儒道学源委尤多究心史官有露
才自是者，每立言未当，起岩据理窜定，深厚醇雅，理
致自足。史成，年始六十有五，遂上疏乞骸骨以归。后
四年卒，谥曰“文穆。”起岩面如紫琼，美髯方颐，而眉目
清扬，可观望而知，为雅量君子。及其临政决议，意所
背乡，屹若泰山，不可回夺。或时面折人，面，颈发赤，不
少恕，庙堂惮之。识者谓其外和中刚，不受人笼络如

百里外，以养父母，抚弟如石。教之宦学，无不备至。举
亲族弗克葬者二十馀丧，且买田以给其祭。凡获俸
赐，必与故人宾客共之。卒之日，廪无馀粟，家无馀财。
先是，至元乙酉三月乙亥，太史奏“文昌星明，文运将
兴。”时世祖行幸上京，明日丙子，皇孙降生于儒州，是
夜，起岩亦生。其后皇孙践祚，是为仁宗，始诏设科取
士。及廷试，起岩遂为第一人，论者以为非偶然也。起
岩博学有文，善篆隶，有《华峰漫槁》《华峰类槁》《金陵集》
各若干卷，藏于家。子二人：琳、琛。